1.Indledning

Denne rapport indeholder en langsigtet prognose for fremtidige ind- og udgående pengestrømme for de næste fem år (2021-2025), jf. finansforordningens artikel 247, stk. 1, litra c). Analysen tager højde for principperne og betingelserne i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab ("udtrædelsesaftalen").

Den socioøkonomiske situation i Den Europæiske Union er blevet væsentligt forværret som følge af covid-19-pandemien. Den 27. maj 2020 fremlagde Kommissionen derfor et revideret forslag til en styrket flerårig finansiel ramme (FFR) 2021-2027 og en ambitiøs genopretningsplan. I denne prognose gives der et skøn over udgifterne under lofterne i den næste flerårige finansielle ramme og de tilsvarende indtægter i de næste fem år baseret på det reviderede forslag til FFR fra maj 2020.

Sammenlignet med sidste års prognose, der dækkede perioden 2020-2024, omfatter den nye prognose et ekstra år (2025). Overslagene over betalinger til forpligtelserne i den nuværende finansielle ramme er ajourført for at tage hensyn til de reelle gennemførelsesresultater for 2019, 2020-budgettet med ændringsbudget nr. 1og nr. 2, forslag til ændringsbudget nr. 3-6 samt budgetforslaget for 2021.

Da forhandlingerne om den flerårige finansielle ramme for 2021-2027 endnu ikke er afsluttet, er betalingerne i forhold til forpligtelserne efter 2021 i overensstemmelse med de parametre, der følger af status for forhandlingerne og Kommissionens forslag for den kommende finansielle periode som revideret i år.

2.Resultater af prognosen

I de første fem år af den næste finansielle ramme forventes betalingerne at beløbe sig til 866 mia. EUR. Dette beløb er ikke jævnt fordelt over årene, men følger den forventede udvikling i: 1) indfasningen af betalinger til de nye udgiftsprogrammer (ca. 67 % af de samlede betalinger i de fem år) og 2) betalingerne til udestående forpligtelser fra perioden 2014-2020 (de resterende 33 % af betalingerne).

2.1. Betalinger i relation til nye forpligtelser

De forventede betalinger i forhold til de forpligtelser, der vil blive indgået i årene 2021-2025, er tilpasset beløbene efter program og efter år som fremlagt i Kommissionens forslag til den næste flerårige finansielle ramme af 27. maj 2020. De antagelser, der ligger til grund for prognosen, er i overensstemmelse med de antagelser, der lå til grund for det foregående års rapport og Kommissionens forslag til den flerårige finansielle ramme af 2. maj 2018. Fremskridtet i forhandlingerne om den næste generation af udgifter er i videst muligt omfang afspejlet (for nærmere oplysninger, se afsnit 3. Prognoseantagelser).

Dette gælder navnlig de forhandlinger, der er relevante for forordningen om fælles bestemmelser, der afgør gennemførelseshastigheden for samhørighedspolitikken — det største udgiftsområde, der anvender opdelte bevillinger. Ændringer i gennemførelsesbestemmelserne for fondene under samhørighedspolitikken (f.eks. frigørelsesreglen, forfinansieringssatserne, afregning af forfinansiering og tilbageholdelsessats) i forhold til de antagelser, der ligger til grund for denne prognose, vil i høj grad påvirke det forventede betalingsniveau for hele EU-budgettet.

Følgelig kan der først foretages en mere præcis ajourføring af prognosen, når forhandlingerne om den næste finansielle ramme og den ledsagende sektorspecifikke lovgivning er afsluttet.

2.2. Betalinger vedrørende forpligtelser indgået før 2021

Kommissionens prognose for betalinger vedrørende aktuelle forpligtelser (herunder forpligtelser, der forventes indgået i 2020) tager højde for forslagene om anvendelse af EU-budgettet 2020 som reaktion på covid-19-pandemien. Overslagene for 2021-2025 omfatter de betalinger, der følger af de styrkelser af programmerne i 2020, som er omhandlet i investeringsinitiativerne som reaktion på coronavirusset (CRII og CRII+) og forslag til ændringsbudget nr. 6. Nogle af disse forslag indebærer fremrykning af betalinger til tidligere år, mens andre kræver yderligere beløb, som ikke har været anført i tidligere overslag.

CRII- og CRII+-initiativerne forventes f.eks. at fremskynde gennemførelsen af samhørighedspolitikken, hvilket vil øge betalingsbehovene i 2020 og 2021 og sænke betalingsbehovene i 2024 og 2025. På grundlag af forslaget om en engangsudbetaling af indkomststøtte til landbrugere vil betalingsbehovene under programmerne for udvikling af landdistrikterne for 2014-2020 også stige i 2021 med et tilsvarende fald i 2024.

De covid-19-relaterede reaktionsforanstaltninger, der foreslås i forbindelse med revisionen af forordningen om den flerårige finansielle ramme for 2014-2020 og det tilknyttede forslag til ændringsbudget nr. 6, vil i 2020 medføre yderligere forpligtelser på 11,5 mia. EUR og yderligere betalinger på 6,5 mia. EUR. De resterende 5 mia. EUR, der er omfattet af dette forslag (2,5 mia. EUR under REACT EU og 2,5 mia. EUR under det nye solvensstøttefelt inden for rammerne af Den Europæiske Fond for Strategiske Investeringer) vil blive betalt i løbet af 2021-2025, således at betalingsbehovene øges i forhold til sidste års prognose.

Eventuelle afvigelser i de beløb, der vedtages for ovennævnte forslag fra Kommissionen, kan i kombination med ændringer i gennemførelsesmetoderne for fondene under samhørighedspolitikken have en indvirkning på betalingsbehovene og skal tages i betragtning i forhandlingerne om betalingslofterne for den næste finansielle ramme.

2.3. Betalinger i 2021

Betalingsniveauet i 2021 er særligt vigtigt. Denne rapport er i fuld overensstemmelse med budgetforslaget for 2021, som er baseret på parametrene i Kommissionens forslag, navnlig hvad angår forfinansieringssatserne for fondene under samhørighedspolitikken for både 2014-2020 (forfinansieringssats på 1 %) og 2021-2027 (forfinansieringssats på 0,5 %). En forhøjelse af disse satser vil have en øjeblikkelig indvirkning på betalingsbehovene i 2021. En forsinket start på programmerne for 2021-2027 kan bevirke, at en del af forfinansieringen til den nye generation af samhørighedspolitikken udskydes til 2022.

2.3.1.Frigørelser